Truls Dæhli: Tvedt blir den nye idrettspresidenten
Den tidligere landslagsspilleren i håndball har vært mannen de fleste har pekt på etter at Rognlien varslet sin avgang, men senest i januar ble det fra flere hold hevdet at kampen om presidentvervet ennå var et åpent løp. Etter det VG erfarer er det ikke lenger tilfelle. Når valgkomiteen kommer med sin innstilling, er det Tom Tvedt som står øverst på arket. Tvedt har bred bakgrunn som gir kryss i mange ruter. Som tidligere fylkesordfører i Rogaland har han politisk erfaring, som styremedlem i håndballforbundet og idrettsforbundet har han god idrettspolitisk innsikt, og som tidligere aktiv på landslagsnivå var han en naturlig kandidat til å lede arbeidet med omorganiseringen av Olympiatoppen. I sum har det gitt Tom Tvedt en stadig synligere posisjon i ledelsen av norsk idrett. Svømmeforbundets Per Rune Eknes har vært et annet navn som har vært hyppig nevnt, og Eknes har bekreftet at han vil stille seg til disposisjon om norsk idrett vil ha ham, men signalene tyder ikke på at hans kandidatur har fått valgkomiteen til å vakle. Det er heller ingenting som tyder på at Per Rune Eknes kommer til å utfordre valgkomiteens innstilling. Han gjorde det tidlig klart at han ville være klar om han ble spurt, men at han ikke aktet å drive noen form for valgkamp for å vinne fram. Dermed ligger veien åpen for Tom Tvedt når valgkomiteen har sagt sitt. Samtidig er det ikke slik at det som ser ut til å bli et udramatisk valg nødvendigvis betyr at den nye presidenten blir omfavnet av alle ganske umiddelbart. I lys av OL-evalueringsrapportens markante kritikk av den sittende idrettsledelsen, er det stadig flere som etterlyser større takhøyde og en romsligere debattkultur. Her er det mange som vil ha forventninger til den nye idrettspresidenten, og slik blir Tom Tvedt raskt nødt til å ta styring og ansvar slik at ingen er i tvil om hvem som faktisk leder den norske idrettsbevegelsen.
Han ble tidlig spilt inn som den nærmeste til å etterfølge Børre Rognlien, og etter det VG forstår er det ikke lenger tvil. Tom Tvedt blir ny idrettspresident på tinget i juni.